**REFERAT FRA MØTE I SANDEFJORD ROTARY KLUBB**

**Tid:** Onsdag 2. mars 2016 kl. 18.30

**Sted:** Rotaryrommet, Rica Park Hotell Sandefjord

**Til stede:** Medlemmer (24), reflektant (Petter Blaasvær) og gjest Hans Gjerløw (Sfr. Kommune).

Møtet ble ledet av president Morten Feen som ønsket velkommen. Presidenten informerte om Rotary-saker inklusive fødselsdager for medlemmer.

3 minutt-foredrag ble holdt av Even Fladberg (TRF komiteen). Tema var islam kontra muslimer.

Petter Christoffersen oppfordret alle til en rekrutteringsdugnad for å skaffe flere medlemmer, å lufte interessen med passende kandidater. SRK har p.t. 53 medlemmer, men ønsker flere.

**Kulturen i Sandefjord**

Kveldens gjest, Hans Gjerløw, kulturansvarlig i Sandefjord kommune, holdt foredrag om kulturen i byen. Fortalte at kultur som sang og dans er omtrent like gammel som menneskeheten, ofte som en integrert del av dagliglivet, for eksempel religion og arbeidsliv.

Ifølge Gjerløw er det stor konkurranse om midlene til kultur og idrett generelt, men mente at kommunen totalt sett gjør en tilfredsstillende innsats. Samtidig er det lettere å få midler til unge enn eldre.

Hjertnes fyller 40 år, trenger oppussing og oppgradering fra scenekanten og bakover. Gjerløw ønsker seg mer automatikk for å betjene sceneutstyret, mye manuelt slit i dag. Det er et dilemma å balansere mellom kino og kulturarrangement i Hjertnes, må si nei til «smalere» filmer. Kinobesøket har vært stabilt de siste fem årene, også for hele landet. Hjertnes er stort sett booket ut 2017.

Mye positivt om biblioteket. Har 800 besøkende daglig hvorav kun halvparten låner bøker. Har blitt en viktig møteplass, både for individuelle besøkende og formelle arrangementer. Hadde 170 av sistnevnte i fjor, alt fra filosofi til litteratur, hage og musikk. Biblioteket jobber også mye med lesestimulering for skoler og barnehagen. Gjerløw mente leseforståelse er alfa og omega for både utdannelse, jobb og demokratiet. E-bøker har ikke tatt av, utgjør ca. fem prosent av utlånet på 300 000 bøker årlig.

Gjerløw ønsker seg tak som kan trekkes over Hjertnes amfi og en «Black Box» i tilknytning til Hjertnes, et fleksibel sal for mindre arrangement og øving – politikerne får et forslag på dette.

Presidenten takket for møtet og oppfordret flest mulig av klubbens medlemmer til å stille på intercity-møte med foredrag fra «nye» Sandefjords rådmann mandag 7.3.16.

Møtet ble hevet kl. 19.30.

Referent Even Fladberg